《次韵酬昌秋侠见贶之句》
宋代·孔武仲

读君诗句骨毛寒，直恐吟来得意难。
划若震雷惊蛰户，烂如奎宿照云端。
锋芒剸截昆山玉，意气腾凌大海澜。
欲识词源最清处，露珠新滴水精盘。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。